Rikosoikeuden professori Matti Tolvanen sanoo Iltalehdelle, että SDP:n kansanedustajan Hussein al-Taeen Facebook-kirjoitukset täyttävät rikoksen tunnusmerkit.

SDP:n kansanedustaja Hussein al-Taee piti tiedotustilaisuuden eduskunnassa 29. huhtikuuta. PETE ANIKARI

Tolvasen mukaan al-Taeen Facebook-kirjoitukset, joissa hän panettelee ja solvaa muun muassa homoja, juutalaisia, somaleita ja sunneja, täyttävät rikoksen tunnusmerkit kahdessa kategoriassa: kiihottaminen kansanryhmää vastaan ja uskonrauhan rikkominen.

– Kyllä tuollaisia lausumia on tutkittu kiihottamisena kansanryhmää vastaan. Kun laki sanoo, että jos henkilö panettelee, uhkaa tai solvaa, niin mitäs muuta nuo ovat? Tolvanen kysyy.

Tolvasen mukaan kysymys on siitä, ovatko al-Taeen kirjoitukset rikoksena vanhentuneet. Al-Taeen julkisuudessa olleet kirjoitukset ovat vuosilta 2011–2015.

SDP:n eduskuntaryhmä keskustelee Hussein al-Taeen kohtalosta torstaina kello 15.30. Pete Anikari

Rikoslain mukaan kiihottamisesta kansanryhmää vastaan voidaan tuomita vankeuteen enintään kahdeksi vuodeksi. Rikoksen syyteoikeus vanhenee viidessä vuodessa, mikä tarkoittaa Tolvasen mukaan sitä, että vuosina 2011–2013 tehdyt kirjoitukset olisivat rikoksena jo vanhentuneet. Vuosi 2014 on siinä ja siinä.

– Se on siinä rajalla, jos viimeisin kirjoitus on ollut 2014–2015. Voi olla, että ne ovat menneet jo vanhaksi kaikki.

– Jos poliisi toteaa, että rikoksentekohetkestä on kulunut viisi vuotta, niin sitten se on vaan pakko jättää tutkimatta. Tutkintaa ei voi aloittaa, jos syyteoikeus on vanhentunut. Käytännössä raja kulkee vuodessa 2015.

”Äärimmäisen onneton tilanne”

Törkeä kiihottaminen kansanryhmää vastaan -rikosnimike vaatisi Tolvasen mukaan jo houkuttelua todella vakavaan väkivaltaan tai joukkotuhontaan. Törkeässä tekomuodossa syyteoikeus vanhenee kymmenessä vuodessa.

– Se ei noilla kirjoituksilla täyty, Tolvanen sanoo.

Vaaleilla valitun kansanedustajan mandaatti on käytännössä kiveen hakattu. Al-Taee voi jatkaa eduskunnassa seuraavat neljä vuotta, vaikka SDP erottaisi hänet eduskuntaryhmästään.

Tolvasen mukaan tilanne on äärimmäisen onneton (al-Taeen) äänestäjien kannalta. Al-Taee sai kevään eduskuntavaaleissa 4 246 ääntä.

– Demokratian näkökulmasta tämä on kerta kaikkiaan ikävä tapaus.